Medeo ëd Challant-Le-z-Amaveulle

Frel d'Antòni, Gulielm e Bonifass, Medeo ëd Challant a l'era sgnor ëd Le-z-Amaveulle e ëd Châtel-St-Denis (Friborgh).

Da giovo, Medeo a l'era andàit dapress a Luis II ëd Borbon an orient.
Armà sivalié da chiel-sì dnans a Antiòchia, a l'ha batù un sarasin a duel.
Dël 1387 a l'ha combatù ij tuchin an Canavèis e dël 1396 a l'é andàit a combate ij turch a Nicòpoli, ansema al mej dla noblëssa fransèisa.

A l'ha tnù vàire ufissi ant jë stat ëd Savòja: capitani ëd Santià e San German, d'Arùa, ëd Thonon, d'Allinges, ëd Châteauneuf, ëd Cerlier, ëd Chillon e ëd Veullanoua (1383-1422); bàil ëd Chiablèis e ëd Tarantasia (1403-1422).
A l'ha fàit fortifiché le piasse dla Bresse e dël Narbonèis.

A l'é stàit mandà tanme negossiator a Milan, an Provensa, a Losan-a, a Basilea.
Dël 1410 a l'ha tratà la pas antra Luis ëd Savòja, prinsi d'Acaja e ël marchèis ëd Monfrà.
Dël 1415 a l'é ambassador da l'amperator Sigismond, a Narbon-a e a Perpignan.
Dël 1419 a negòssia la pas antra ij bernèis e ij valeisan.

Medeo ëd Challant a l'ha passà ij sò darié agn al castel ëd Le-z-Amaveulle.
Ai 25 d'otóber dël 1423 a l'ha fàit sò testament e a l'é mòrt dël midem ann.
A l'é stàit sotrà a Osta ant la cesa dij cordonié, a la qual a l'avìa ofert 1000 fiorin d'òr për la costrussion dël ciòstr.

Categorìa:Famija Challant
Challant, Medeo ëd